KIRJALLINEN KYSYMYS P-1371/00

esittäjä(t): Wolfgang Kreissl-Dörfler (Verts/ALE) komissiolle

(26. huhtikuuta 2000)

Aihe: Kahdenvälinen kilpailun sääntely

Voisiko komissio vastata seuraaviin kysymyksiin?

1. Onko kysymystä kahdenvälisestä kilpailun sääntelystä käsitelty komission jäsen Lamyn Seattlen neuvottelujen jälkeen eri kauppakumppanien kanssa käymissä keskusteluissa?

2. Minkälaisia kokemuksia Lamyllä on matkoiltaan muihin maihin ts. miten muut maat ovat reagoineet kysymykseen kahdenvälisestä kilpailun sääntelystä?

Komission luonnoksessa EU:n kannaksi WTO:n neuvottelukierrokselle vaaditaan ja puolletaan kahdenvälistä kilpailusopimusta. Luonnoksessa mainitaan viranomaisten välinen yhteistyö, kansallisen kilpailuoikeuden perusperiaatteiden ja vähimmäisstandardien vahvistaminen jne., mutta ei kuitenkaan kansainvälisten yritysten tiukempaa valvontaa.

3. Voisiko komissio ottaa kantaa Unctad:in laatimiin yritysten menettelysääntöihin (www.unctad.org/en/subsites/cpolicy/cpset.htm, Principles and Rules for Enterprises, Including Transnational Companies)? Pitäisikö komissio tällaisia menettelysääntöjä sikäli kuin ne ovat sitovia tarkoituksenmukaisina ja kannatettavina?

4. Minkä instituutioon alaisuuteen komissio halusi perustaa kansainvälistä kilpailuoikeutta käsittelevän elimen tai kansainvälisen kilpailuagentuurin? Olisiko komission mielestä järkevää antaa tämä jonkin YK:n järjestön kuten Unctad:in tehtäväksi?

Pascal Lamyn komission puolesta antama vastaus

(25. toukokuuta 2000)

Seattlen kokouksen jälkeen sekä teollisuus- että kehitysmaiden ministerien kanssa käydyissä keskusteluissa on systemaattisesti otettu esiin tarve aloittaa Maailman kauppajärjestössä (WTO) neuvottelut

kilpailua koskevista monenvälisistä perussäännöistä. Tässä yhteydessä painopiste on ollut kahtaalla. Yhtäältä on tarve vahvistaa maailmanlaajuisessa taloudessa tehtävää kansainvälistä yhteistyötä, jotta voidaan puuttua kilpailua rajoittaviin kansainvälisen ulottuvuuden omaaviin liiketapoihin. Ja toisaalta tällaiselle tehostetulle yhteistyölle on luotava vankka perusta sellaisten perussääntöjen avulla, jotka täydentävät kaupan vapauttamista koskevia WTO:n periaatteita.

Useat sekä teollisuus- että kehitysmaat tukevat WTO-neuvotteluja kilpailua koskevan monenvälisen puitesopimuksen tekemiseksi. Näitä maita ovat kaikki Euroopan maat, myös EU:n jäsenyyttä hakeneet maat, Kanada, Japani, Korea, Etelä-Afrikka sekä useat Latinalaisen Amerikan maat, kuten Chile ja Brasilia. Kaupasta ja kilpailusta vastaavat komission jäsenet käyvät muiden kauppakumppanien kanssa syvälle luotaavia keskusteluja näkemysten lähentämiseksi. Tiiviimmin keskusteluja käydään Yhdysvaltojen kanssa, joka tähän asti on suhtautunut epäilevästi monenväliseen lähestymistapaan kilpailun alalla. Asiasta keskustellaan myös Intian, Egyptin ja muiden kehitysmaiden kanssa sen selvittämiseksi, miten kilpailualan sopimuksella kehitysmaita voitaisiin auttaa ratkomaan useita niitä koskevia ongelmia.

Yhteisö kannattaa realistista lähestymistapaa monenvälisten kilpailuperiaatteiden laatimisessa. WTO:ssa tehtävässä sopimuksessa pitäisi ensisijaisesti keskittyä tiettyihin perusperiaatteisiin, jotka koskisivat kansallisia kilpailulakeja ja joihin pitäisi kuulua syrjimättömyyden ja avoimuuden periaatteet. Erityisesti olisi painotettava kovan luokan kartellien torjuntaa, kansainvälisen ulottuvuuden omaavia kilpailua rajoittavia käytäntöjä koskevan kansainvälisen yhteistyön yksityiskohtaisia sääntöjä ja tukea kehitysmaiden kilpailurakenteiden asteittaiselle vahvistamiselle. Tällaisella lähestymistavalla varmistettaisiin myös se, että monikansallisten yritysten kilpailua rajoittaviin käytäntöihin voitaisiin puuttua tehokkaasti kansainvälisen yhteistyön keinoin. On kuitenkin korostettava sitä, että kilpailulakeja on sovellettava tasapuolisesti kaikkiin määräävässä markkina-asemassa oleviin yrityksiin tai yritysten välisiin sopimuksiin riippumatta siitä, minkämaalainen yritys on.

On tärkeää painottaa sitä, mitä tavoitellaan, eli maailmanlaajuista kilpailuviranomaista ja/tai riidanratkaisusääntöjä, joita sovelletaan yksittäisissä tapauksissa.

Yhdistyneiden Kansakuntien vuoden 1980 kauppa- ja kehityskonferenssissa (Unctad) laadittiin joukko monenvälisesti sovittuja oikeudenmukaisia periaatteita ja sääntöjä rajoittavien liiketapojen valvomiseksi. Monissa kehitysmaissa tämä on osoittautunut tärkeäksi lähtökohdaksi niiden laatiessa kilpailulainsäädäntöään. Unctad illa on ollut tärkeä asema sekä teknisen avun antajana että rajoittavia liiketapoja käsittelevän hallitustenvälisen asiantuntijaryhmän työn kautta. Sovitut periaatteet eivät kuitenkaan ole sitovia. Komission mielestä WTO on oikea taho laatimaan sitovia kilpailuperiaatteita. Tiivis yhteistyö WTO:n ja muiden kilpailualan asiantuntemusta omaavien kansainvälisten järjestöjen, kuten Unctadin, Maailmanpankin ja OECD:n kesken on kuitenkin suositeltavaa. Siitä olisi erityistä hyötyä kehitettäessä vahvistettua ja nykyistä koordinoidumpaa lähestymistapaa teknisen avun antamiseen.